70.

EDPS' bemærkninger drejer sig særlig om følgende: — Drøftelserne om internetpolitik bør tage højde for karakteren af de grundlæggende rettigheder til privatlivets fred og databeskyttelse. Disse rettigheder bør danne grundlag for brugernes interaktioner på internettet og bør beskyttes både online og offline. — Drøftelserne om internetforvaltning bør prioritere beskyttelse af privatlivets fred og databeskyttelse. — Vi støtter inden for rammerne af en flerpartstilgang til internetforvaltning foranstaltninger, der skal sikre en bred interessentrepræsentation, herunder anerkendelsen af den rolle, som databeskyttelsesmyndigheder skal spille med hensyn til at forbedre sammenhængen i håndhævelsen af databeskyttelsesreglerne på globalt plan. — Vi glæder os over, at Kommissionen går ind for at fremme en hurtig vedtagelse af central lovgivning, særlig forslaget til en generel forordning om databeskyttelse. Styrkelsen af registreredes rettigheder og retten til sletning bør indgå i reformen af internetforvaltningen. — Kommissionen bør fremme en bred tilgang til internetforvaltning og sikre en sikker behandling af personoplysninger. Vi opfordrer Kommissionen til at træffe foranstaltninger til fremme af samordningen af sikkerhedspolitikker på globalt plan, da enhver konflikt mellem sådanne politikker ville bringe både sikkerheden og databeskyttelsen i fare. — Vi glæder os over Kommissionens henvisning til den tætte forbindelse mellem teknologisk udformning og databeskyttelse. Vi opfordrer Kommissionen til at arbejde på at få indarbejdet optimale databeskyttelsesstandarder i teknologien i den tidlige udformningsfase (indbygget databeskyttelse og databeskyttelse gennem indstillinger). — Med hensyn til netværksneutralitet anbefaler vi kraftigt, uden at det berører den nuværende debat om netværksneutralitet, at enhver løsning, der i sidste ende vedtages, bør få bred tilslutning til de principper, der skal anvendes, og til behovet for at tilvejebringe tilstrækkelige garantier for brugerne og deres rettigheder. — Vi støtter Kommissionens bestræbelser på at finde en hurtig løsning på lovkonflikter, som ofte opstår i forbindelse med internettet og som bringer brugernes ret til privatlivets fred og databeskyttelse i fare. Vi foreslår også, at brugerne i sager, der medfører konflikter mellem jurisdiktioner, skal have yderligere og mere præcise oplysninger om databeskyttelseslovene og garantierne i forbindelse med behandlingen af deres personoplysninger. — Vi efterlyser større bestræbelser fra Kommissionen og andre private og offentlige interesseparter med hensyn til at styrke det internationale samarbejde inden for databeskyttelse samt fra internationale interesseparter med hensyn til at blive enige om fælles tekniske standarder og databeskyttelsesstandarder. — Vi forventer, at Kommissionen viser lederskab og fungerer som katalysator i forbindelse med drøftelserne om den nye internetforvaltningsmodel. Vi opfordrer navnlig Kommissionen til at fremme EU-standarder for databeskyttelse samt tredjelandes tiltrædelse af de relevante internationale databeskyttelsesstandarder. Vi støtter desuden vedtagelsen af et internationalt instrument, i henhold til hvilket efterretnings- og retshåndhævelsesorganer skal overholde databeskyttelsesstandarderne.